b'\n_START_ARTICLE_\nRoland (statue)\n_START_PARAGRAPH_\nRolandstatue finnes i en rekke nord- og \xc3\xb8sttyske byer og dessuten ellers i Sentral-Europa, Kroatia og Latvia. Kopistatuer finnes ogs\xc3\xa5 i Brasil og USA. Statuene er ofte veldige stein- eller trest\xc3\xb8tter formet som en ridder med et trukket skarprettersverd og oppstilt p\xc3\xa5 de gamle tingstedene. De er byens vartegn og tjente tradisjonelt som et symbol p\xc3\xa5 byens frihet og rettslige selvstendighet.\n_START_SECTION_\nHistorie\n_START_PARAGRAPH_\nDen autentiske Roland eller Hruotland var greve under Karl den store og ble drept av baskere i et bakholdsangrep i Pyreneene i 778. Hendelsen er kort referert av Einhard, Karl den stores skriftefar og biograf. Rolands d\xc3\xb8d skulle gi opphav til Rolandskvadet. Sagnfiguren Roland ble utviklet i middelalderen og rolandsstatuer ble reist i en rekke byer. Statuene ble i hovedsak oppf\xc3\xb8rt i det omr\xc3\xa5de hvor Sachsenspiegel bestemte rettsreglene. Rettshistorikerne Dietlinde Munzel-Everling og Karl-Peter Behrens har kommet til 252 sannsynlige rolandstatuer gjennom historien. I tillegg kommer statuer som p\xc3\xa5 folkemunne kalles rolandstatuer, men som ikke p\xc3\xa5 samme m\xc3\xa5te har tjent som symbol for bestemte byrettigheter.\n_START_SECTION_\nDelstaten Bremen\n_START_PARAGRAPH_\nRolandstatuen i Bremen var opprinnelig laget i tre, men den brant i 1366. I 1404 ble en ny statue reist som symbol for rett og frihet i Frankerriket og denne statuen er gjentatte ganger restaurert. I juli 2004 ble Rolandstatuen i Bremen sammen med Bremen r\xc3\xa5dhus f\xc3\xb8rt p\xc3\xa5 UNESCOs liste over verdensarven. Rolandstatuen i Bremen ble preget p\xc3\xa5 to euro minnemynt i 2010.\n_START_SECTION_\nBrandenburg an der Havel\n_START_PARAGRAPH_\nRolandstatuen ved det gamle r\xc3\xa5dhuset i Brandenburg an der Havel, overlevde bombingen mot slutten av den andre verdenskrigen. En kopi er plassert foran inngangen til M\xc3\xa4rkisches Museum i Berlin.\n_START_SECTION_\nDelstaten Sachsen-Anhalt\n_START_PARAGRAPH_\nAv de kjente Rolandstatuer befinner 13 statuer seg i Sachsen-Anhalt, og er konsentrert \xc3\xb8st og vest for midt-Elben. Dette samsvarer med den \xc3\xb8stlige og nordlige grense av Frankerriket omkring 800 og viser forbindelsen til Karl den store.\n_START_SECTION_\nHalberstadt\n_START_PARAGRAPH_\nRolandstatuen i Halberstadt er laget i lokal sandstein og rager 4,27 meter i v\xc3\xa6ret (med sokkel 5,25 meter). Den opprinnelige Rolandstatuen p\xc3\xa5 stedet g\xc3\xa5r tilbake til 1381 og da oppf\xc3\xb8rt i tre. Siden er flere sandsteinsstatuer g\xc3\xa5tt tapt. Den n\xc3\xa5v\xc3\xa6rende statuen er fra 1433 og \xc3\xa5rstallet er hugget inn i beltet. Denne rolandstatuen er sammen med statuen i Bremen og Rolandstatuen i Quedlinburg blant de eldste i sitt slag. Roland holder i sin venstre h\xc3\xa5nd skiltet med den dobbelthodete riks\xc3\xb8rnen og i den h\xc3\xb8yre det dobbeltsidige sverdet Durendal.\n_START_SECTION_\nHaldensleben\n_START_PARAGRAPH_\nRolandstatuen i Haldensleben fra 1528 er spesiell ved at den som den eneste, er plassert til hest, kanskje som et portrett av Maximilian I . Statuen etterfulgte en trestatue fra 1419.\n_START_SECTION_\nLutherstadt Eisleben\n_START_PARAGRAPH_\nForan Neustadt r\xc3\xa5dhus i Eisleben st\xc3\xa5r en kopi fra 1929 av \xc2\xabBergmannsroland\xc2\xbb eller \xc2\xabKamerad Martin\xc2\xbb som symbol for den juridiske uavhengighet for Neustadt og Altstadt i Eisleben. Originalen fra ca 1590 befinner seg i utstillingen i Luthers f\xc3\xb8dested i Eisleben, som ogs\xc3\xa5 er p\xc3\xa5 UNESCOs liste over verdensarven. P\xc3\xa5 skiltet til den knelende bergmannen med hakke, er v\xc3\xa5penet til byens grunnlegger Graf von Mansfeld-Hinterort.\n_START_SECTION_\nDelstaten Westfalen\n_START_PARAGRAPH_\nI de viktigste byene i Westfalen fantes liknende statuer som rolandstatuen. I Dortmund var byens beskytter Reinoldus gitt den tilsvarende funksjonen. En forst\xc3\xb8rret mannsskikkelse av Reinoldus fra tidlig 1300-tall, finnes i Reinholdskirche. Ytterligere en statue er oppstilt p\xc3\xa5 bymuren. I andre byer er rolandfunksjonen overf\xc3\xb8rt til Sankt Patroklus.\n_START_SECTION_\nDelstaten Hessen\n_START_PARAGRAPH_\nEn rolandstatue finnes p\xc3\xa5 r\xc3\xa5dhuset i byen Korbach i Landkreis Waldeck-Frankenberg.\n_START_SECTION_\nRoland som v\xc3\xa5penmotiv\n_START_PARAGRAPH_\nI enkelte omr\xc3\xa5der utviklet Rolandfiguren seg som v\xc3\xa5penmotiv, som for eksempel i Wedel, Bad Bramstedt og i Hehlingen. Hehlingers v\xc3\xa5pen viser en ridende Roland, nemlig den fra Haldensleben, som if\xc3\xb8lge legenden ble bortf\xc3\xb8rt fra Hehlingen. Liknende borf\xc3\xb8ringslegender har sammenheng med rolandstatuer, noe som er ytterligere et tegn p\xc3\xa5 deres viktige betydning som symbol. Inntil Neustadt Eisleben mistet sin selvstendighet i 1809 var Bergmannsroland ogs\xc3\xa5 avbildet p\xc3\xa5 deres segl.\n_START_SECTION_\nAndre land i Europa\n_START_PARAGRAPH_\nRolandstatuer finnes bl.a. i Riga i Latvia, Dubrovnik i Kroatia, \xc5\x9aroda \xc5\x9al\xc4\x85ska og Prabuty i Polen, Bratislava i Slovakia, Brissago TI i Sveits, Cheb, Litom\xc4\x9b\xc5\x99ice og Praha i Tsjekkia, Drosendorf-Zissersdorf, Eggenburg, Dunkelsteinerwald, Fallbach Hall in Tirol, Heidenreichstein, Krems an der Donau, Laa an der Thaya, Ludweis-Aigen og Weiten (Nieder\xc3\xb6sterreich) i \xc3\x98sterrike og Metz i Frankrike.'